DOKUMENT TA’ ĦIDMA TAL-KUMMISSJONI dwar il-kontroll ta’ organizzazzjonijiet rikonoxxuti mill-Kummissjoni u dwar l-impatt tas-sistema tar-responsabbiltà ċivili skond id-Direttiva 94/57/KE /* KUMM/2006/0588 finali */





[pic] | KUMMISSJONI TAL-KOMUNITAJIET EWROPEJ | Brussel 11.10.2006 KUMM(2006) 588 finali DOKUMENT TA’ ĦIDMA TAL-KUMMISSJONI dwar il-kontroll ta’ organizzazzjonijiet rikonoxxuti mill-Kummissjoni u dwar l-impatt tas-sistema tar-responsabbiltà ċivili skond id-Direttiva 94/57/KE DOKUMENT TA’ ĦIDMA TAL-KUMMISSJONI dwar il-kontroll ta’ organizzazzjonijiet rikonoxxuti mill-Kummissjoni u dwar l-impatt tas-sistema tar-responsabbiltà ċivili skond id-Direttiva 94/57/KE (Test b'rilevanza għaż-ŻEE) DAħLA Ir-riforma, fi ħdan il-pakkett « Erika I »[1], tal-qafas legali Komunitarju li jirregola l-attività ta’ organizzazzjonijiet rikonoxxuti ġabet magħha tibdil sostanzjali biex ikun indirizzat it-tħassib, li għandhom ukoll il-Parlament Ewropew, il-Kunsill u l-Kummissjoni, dwar il-fatt li r-rendiment ta’ l-organizzazzjonijiet rikonoxxuti mhux dejjem jilħaq l-istandards meħtieġa. Id-Direttiva tal-Kunsill 94/57/KE tat-22 ta’ Novembru 1994 dwar ir-regoli u l-istandards komuni għall-ispezzjonijiet tal-bastimenti u l-organizzazzjonijiet tal-perizja u għall-attivitajiet rilevanti ta’ l-amministrazzjonijet marittimi[2] (minn hawn ’il quddiem imsejħa “id-Direttiva”) għalhekk ġiet imsaħħa biex ikun hemm kontroll akbar ta’ l-attivitajiet ta’ dawn l-organizzazzjonijiet privati li għandhom rwol kruċjali fis-sigurtà marittima u fil-prevenzjoni tat-tniġġis. Ir-regoli l-ġodda introduċew b’mod partikolari: - Sanzjonijiet stretti: is-sospensjoni ta’ l-approvazzjoni Komunitarja għal sena, li tista’ twassal għall-irtirar għal kollox ta’ l-approvazzjoni jekk in-nuqqasijiet li jirriżultaw fis-sospensjoni jippersistu; - Ir-rekwiżit ta’ sigurtà tajba u l-kontroll għall-prevenzjoni tat-tniġġis imwettqa qabel ma tingħata l-approvazzjoni Komunitarja; - Indipendenza aktar stretta u kriterji tal-kwalità aktar stretti, kif ukoll trasparenza akbar fil-komunikazzjoni ta’ l-informazzjoni fuq il-bastimenti f’dik il-klassi. - Livelli minimi speċifiċi ta’ responsabbiltà ċivili għal organizzazzjonijiet rikonoxxuti. Dan ir-rapport huwa maħsub biex: 1. Jagħti rendikont tal-kontroll ta’ l-organizzazzjonijiet rikonoxxuti mill-Kummissjoni, inklużi tar-riżultati inkoraġġanti miksuba fl-indirizzar ta’ sitwazzjonijiet ta’ riskju potenzjali għas-sigurtà marittima u l-ambjent tal-baħar. 2. Jeżamina l-impatt ekonomiku tas-sistema l-ġdida tar-responsabbiltà skond l-Artikolu 6(5). Il-Kummissjoni tibqa’ tivverifika l-applikazzjoni tad-Direttiva ġewwa l-Istati Membri lil hinn mill-kwistjonijiet eżaminati f’dan id-dokument u fi stadju aktar tard se tissottometti rapport separat skond l-Artikolu 16(4). L-organizzazzjonijiet rikonoxxuti Fost il-madwar sittin soċjetà tal-klassifikazzjoni rikonoxxuti mill-Membri ta’ l-Organizzazzjoni Marittima Internazzjonali (IMO - International Maritime Organization ), tnax biss ingħataw rikonoxximent Komunitarju skond id-Direttiva. Dawn huma dawn li ġejjin: - American Bureau of Shipping - Bureau Veritas - China Recognised organisation - Det Norske Veritas - Germanischer Lloyd - Korean Register - Lloyd’s Register of Shipping - Nippon Kaiji Kyokai - Registrecognised organisation Italiano Navale (RINA) - Russia Maritime Register of Shipping - Hellenic Register of Shipping - Registro Internacional Naval (RINAVE) Ir-rikonoxximent ta’ RINAVE, oriġinarjament mogħti mill-Kummissjoni fl-2000[3] skond l-Artikolu 4(3) [issa 4(2)], ġie estiż fit-18 ta’ April 2005 għal perjodu ta’ tliet snin u b’effetti limitati għall-Portugall[4] ladarba l-Kummissjoni vverifikat li l-organizzazzjoni għadha tissodisfa l-kriterji tad-direttiva kif ukoll ir-rekords sodisfaċenti ta’ rendiment tar-RINAVE. Ir-rikonoxximent tal- Hellenic Register of Shipping , oriġinarjament mogħti mill-Kummissjoni fl-2001[5] skond l-Artikolu 4(3) [issa 4(2)], ġie estiż fit-2 ta’ Awissu 2005 għal perjodu ta’ tliet snin u b’effetti limitati għall-Greċja u Ċipru[6] ladarba a) il-Kummissjoni vverifikat li l-organizzazzjoni għadha tissodisfa l-kriterji tad-direttiva u b) il- Hellenic Register of Shipping impenjat ruħha li tilħaq l-għan li r-rekords tar-rendiment tagħha jinġiebu konformi mal-medja ta’ l-organizzazzjonjiet rikonoxxuti. L-effetti ta’ dan ir-rikonoxximent wara ġew estiżi għal Malta[7] fit-22 ta’ Mejju 2006. L-awtoritajiet Pollakki ppreżentaw, f’Marzu 2004 talba formali għar-rikonoxximent limitat tal- Polish Register of Shipping skond l-Artikolu 4(2). Malta, Ċipru, il-Litwanja, ir-Repubblika Ċeka u r-Repubblika Slovakka aktar tard ingħaqdu mat-talba Pollakka. Wara kważi sentejn ta’ ħidma korrettiva intensiva wara l-evalwazzjoni tal-Kummissjoni, din l-organizzazzjoni issa tissodisfa l-kriterji u r-rekwiżiti kollha tad-Direttiva. Fil-ħin ta’ l-abbozzar ta’ dan ir-rapport, l-abbozz tad-deċiżjoni rilevanti li tagħti rikonoxximent Komunitarju limitat lill- Polish Register of Shipping qed jiġi ppreparat. L- EVALWAZZJONI TA’ L-ORGANIZZAZZJONIJIET RIKONOXXUTI IL-PERSPETTIVA ġENERALI Skond l-artikolu 4(5), “l-organizzazzjonijiet li fit-22 ta' Jannar 2002 diġà kienu rikonoxxuti fuq il-bażi ta’ din id-Direttiva għandhom jibqgħu jiġu rikonoxxuti. Madankollu, dawk l-organizzazzjonijiet għandhom ikunu meħtieġa jikkonformaw mad-dispożizzjonijiet il-ġodda stabbiliti f'din id-Direttiva u l-konformità tagħhom għandha tiġi vvalutata matul l-ewwel stimi msemmija fl-Artikolu 11” Skond l-artikolu 11(3), “L-organizzazzjonijiet rikonoxxuti kollha għandhom jiġu vvalutati mill-Kummissjoni, flimkien ma’ l-Istat Membru li jkun ressaq it-talba rilevanti għar-rikonoxximent, fuq bażi regolari u ta’ l-anqas kull sentejn biex jiġi vverifikat li dawn ikunu jikkonformaw mal-kriterji ta’ l-Anness” . Sa mid-dħul fis-seħħ tad-direttiva emendata[8], il-Kummissjoni evalwat l-organizzazzjonijiet kollha rikonoxxuti għall-inqas darba u fl-2005 ntlaħaq l-għan ta’ l-evalwazzjonijiet ta’ kull sentejn. Ingħatat prijorità għall-verifika tal-konformità mad-direttiva li temenda. Il-Kummissjoni wettqet evalwazzjonijiet estensivi bbażati fuq l-analiżi kemm tas-sistemi kif ukoll ta’ xogħol speċifiku fuq il-każijiet. L-evalwazzjonijiet inkludew żjarat kemm lill-uffiċċju prinċipali kif ukoll lil uffiċċju reġjonali wieħed jew bosta uffiċċji reġjonali għal kull organizzazzjoni evalwata. F’għadd ta’ każijiet, l-evalwazzjoni inkludiet żjarat lil tarzni u bastimenti li qed jinbnew. F’dan ir-rigward, il-Kummissjoni wettqet fi Frar 2005 serje speċjali ta’ evalwazzjonijiet iffokati b’mod speċifiku fuq il-bini l-ġdid, sabiex teżamina r-rispons ta’ l-organizzazzjonijiet rikonoxxuti għat-tensjoni eċċezzjonali li qed jesperjenza bħalissa dan is-suq. L-Istati Membri konċernati ħadu sehem b’mod regolari f’dawn l-evalwazzjonijiet, u dan żied ħafna ma’ l-utilità ta’ dan l-eżerċizzju. Il-parti l-kbira ta’ l-evalwazzjonijiet kienu ppjanati b’mod konġunt f’laqgħat preparatorji ma’ l-esperti maħtura mill-Istat Membru li kien qed jipparteċipa; matul l-evalwazzjonijiet, l-Istati Membri setgħu ikomplu jaħdmu fuq xi kwistjonijiet speċifiċi dwar xi Stati tal-banidera u kkontribwixxew il-perspettivi ta’ l-Istat tal-bandiera għall-eżerċizzju; fl-aħħar, l-assessuri ddiskutew is-sejbiet tagħhom ma’ l-espert preżenti ta’ l-Istat Membru qabel ma rrapportawhom lill-Kummissjoni – li żammet lill-amministrazzjoni li kienet qed tipparteċipa infurmata dwar il-konklużjonijiet u s-segwitu tagħha. Fl-evalwazzjoni ta’ organizzazzjonijiet rikonoxxuti, il-Kummissjoni ġiet mgħejjuna mill-Aġenzija Ewropea tas-Sigurtà Marittima (EMSA - European Maritime Safety Agency ) sa minn Frar 2004. - Il-kompetenza provduta mill-Aġenzija ppermettiet lill-Kummissjoni li żżid il-frekwenza ta’ l-evalwazzjonijiet u tkabbar l-ambitu tagħhom. Dan wera li huwa kruċjali fl-ilħuq ta’ l-għanijiet imsemmija hawn fuq. - L-EMSA ffurmat grupp ta’ spetturi b’taħlita xierqa ta’ ħiliet fl-aspetti differenti koperti mid-direttiva, u żviluppat metodoloġija ta’ ħidma speċifika fuq il-post. Dan irriżulta fi preparazzjoni aktar dettaljata ta’ l-evalwazzjonijiet u żied bil-kbir l-abilità tal-Kummissjoni biex tiskopri żoni ta’ dgħufija fis-sistemi u fil-proċeduri ta’ l-organizzazzjonijiet rikonoxxuti fejn hija meħtieġa l-azzjoni. Is-sejbiet ewlenin ta’ l-evalwazzjonijiet Ġenerali L-evalwazzjonijiet li saru s’issa juru grad wiesa’ ta’ konformità fost l-organizzazzjonijiet rikonoxxuti, bl-eċċezzjoni tas-sejbiet indikati f’dawn is-sotto-taqsimiet li ġejjin. Madankollu l-Kummissjoni tqis li t-tendenza predominanti hija waħda ta’ konformità formali, b’sistemi u proċeduri żviluppati tajjeb, iżda spiss għad-detriment tal-kontroll pro-attiv u l-immaniġġjar effettiv tar-riskji. Ir-rispett tar-regoli tal-klassi u rekwiżiti statutorji Il-Kummissjoni eżaminat għadd konsiderevoli ta’ fajls ta’ bastimenti, jew b’teħid ta’ kampjuni bl-addoċċ u bi żjarat fit-tarzni jew wara korrimenti u detenzjonijiet tal-kontroll ta’ l-istat tal-port. Din l-eżaminazzjoni tat stampa li kultant kienet pjuttost skoraġġjanti, b’mumenti fejn kien hemm żbalji importanti li saru mis-servejers jew fejn xi spezzjonijiet jew xi testijiet kienu sempliċement tħallew barra, filwaqt li l-kontrolli interni sussegwenti xi kultant naqsu milli jiskopru ġrajjiet ovvji jew jipprovdu segwitu xieraq: - Jidher li hemm tendenza rikorrenti li fiha l-ġrajjiet l-aktar sinifikanti donnhom jaffettwaw l-organizzazzjonijiet bl-agħar proporzjonijiet relativi ta’ riżorsi disponibbli[9]. - Għalhekk, il-ksur tar-rekwiżiti tal-klassi u dawk statutorji minn organizzazzjoni waħda seta’ jkun traċċat għal-latitudni li ngħatat lis-servejers mir-regoli u l-proċeduri ta’ l-organizzazzjoni[10] f’kuntest ta’ pressjoni qawwija fuq ir-riżorsi tagħha[11]. Investigazzjoni ulterjuri mwettqa mill-organizzazzjoni fuq talba tal-Kummissjoni wriet bosta postijiet oħrajn fejn ir-rekwiżiti tal-klassi u dawk statutorji ma kinux applikati b’mod korrett. - F’każ ieħor, fuq eżami tal-fajl ta’ bastiment involut f’korriment instab li s-servejer għamel żbalji gravi fl-applikazzjoni tar-regoli ta’ l-organizzazzjoni, li għalkemm kienu jidhru b’mod ċar mill-istess fajl, ma ġewx skoperti meta x-xogħol tiegħu kien suċċessivament mistħarreġ qabel is-sottomissjoni lill-uffiċċju prinċipali. - Din l-organizzazzjoni mmonitorjat l-istħarriġ tagħha sew u adottat miżuri fil-każ ta’ nuqqas ta’ rendiment, inkluż it-tneħħija ta’ ċertifikazzjoni. Madankollu, ma komplietx biex teżamina l-bastimenti li dawn is-servejers kienu qed jispezzjonaw sabiex tidentifika u tindirizza r-riskji potenzjali. Sfortunatament, bastiment li kien ġie spezzjonat minn servejer li kien tneħħielu ċ-ċertifikat sofra ħsara estensiva ftit wara, u l-eżami tal-fajl tal-bastiment iqajjem dubji serji dwar is-suffiċjenza tax-xogħol ta’ perizja fuq iż-żoni bil-ħsara. - Instabu istanzi fejn xi spezzjonijiet speċifiċi meħtieġa mill-konvenzjonijiet internazzjonali (per eżempju, test tat-tagħmir tat-tmexxija b’bastiment mgħobbi kollu) jidhru li ġew injorati minn bosta organizzazzjonijiet rikonoxxuti. “Il-klawżoli tal-flessibbiltà” L-evalwazzjoni tas-sistemi tal-kwalità tat-tarzni minn organizzazzjonijiet rikonoxxuti tidher li għandha rwol dejjem aktar importanti fil-proċess taċ-ċertifikazzjoni. Il-Kummissjoni tappoġġja għal kollox din l-evalwazzjoni bħala għodda fundamentali biex tissupplimenta kif xieraq dan ix-xogħol ta’ spezzjoni. Madankollu dan mhuwiex mingħajr problemi: - Kif imsemmi hawn fuq, instab li waħda mir-regoli ta’ l-organizzazzjoni rikonoxxuta ppermettiet lis-servejers iħallu barra spezzjonijiet fuq il-bażi ta’ l-evalwazzjoni tagħhom tas-sistema tal-kwalità tat-tarzna (il-“klawżola tal-flessibbiltà”), mingħajr kontroll mill-amministrazzjoni. - Lil hinn mill-ħtieġa għall-kontroll xieraq mill-amministrazzjoni, l-ispezzjonijiet statutorji għandhom isiru kollha, mingħajr eċċezzjoni. Fil-każ riferut, il-proċeduri u l-listi tal-verifika ta’ l-organizzazzjoni m’għamlux distinzjoni ċara bejn l-ispezzjonijiet statutorji u dawk tal-klassi, bir-riżultat li t-tnejn tħallew barra. - Anki fir-rigward ta’ l-ispezzjonijiet tal-klassi, wieħed għandu jiddubita serjament dwar il-limiti tal-klawżoli tal-flessibbiltà: l-organizzazzjonijiet rikonoxxuti huma mistennija jiċċertifikaw il-bastimenti, mhux it-tarzni, u għandhom dejjem iżommu għarfien dirett biżżejjed biex jagħmlu dan. - Barra minn dan, il-Kummissjoni hija attenta mill-possibbiltà, imsemmija mill-istampa, li l-organizzazzjonijiet rikonoxxuti jistgħu jkunu qed “jgħinu” lit-tarzni jistabbilixxu s-sistemi tal-kwalità tagħhom – direttament jew permezz ta’ sussidjarji u intrapriżi konġunti. Dan, kemm jekk flimkien ma’ klawżoli tal-flessibbiltà jew le, jista’ jwassal għal kunflitti ta’ interess. Lil hinn mill-miżuri meħuda f’każijiet individwali, il-Kummissjoni bi ħsiebha tagħmel evalwazzjoni dettaljata tas-sitwazzjoni ġenerali u tipproċedi kif xieraq. Ir-riżorsi F’għadd ta’ każijiet, il-Kummissjoni identifikat nuqqas ta’ riżorsi suffiċjenti biex tlaħħaq mal-ħidma attwali ta’ l-organizzazzjoni, b’mod partikolari rigward il-punt għoli intensiv ta’ bini ġdid li hemm bħalissa. - Il-Kummissjoni bażikament użat żewġ indikaturi biex tkejjel kemm huma xierqa b’mod ġenerali r-riżorsi, jiġifieri: il-proporzjon ta’ bastimenti għal kull servejer[12], li jipprovdi kejl ġenerali tar-riżorsi ta’ l-organizzazzjoni; u l-proporzjon ta’ kostruzzjonijiet ġodda għal kull servejer [13], immirat li jkejjel il-pressjoni żejda fuq ir-riżorsi ta’ l-organizzazzjoni minħabba l-attività aktar diffiċli ta’ spezzjoni u ċertifikazzjoni relatata mal-kostruzzjoni tal-bastiment. Dawn il-proporzjonijiet jipprovdu indikazzjonijiet li għandhom sinifikat qawwi, li xorta jridu jiġu kkunsidrati fid-dawl ta’ fatturi oħrajn bħall-kompożizzjoni u l-età tal-flotot. Il-Kummissjoni eżaminat ukoll jekk ir-riżorsi humiex suffiċjenti f’postijiet ta’ ħidma speċifiċi. Ir-riżultati miksuba mbagħad intużaw bħala għodda biex jitkejlu s-sejbiet materjali ta’ l-evalwazzjonijiet. - Fl-evalwazzjoni tax-xogħol imwettaq minn organizzazzjoni magħrufa f’tarzna kbira, il-Kummissjoni setgħet tidentifika direttament nuqqas ta’ bilanċ serju u kontinwat bejn il-ħaddiema disponibbli (servejer wieħed esklussiv, kultant mgħejjun minn servejer ieħor) u n-numru ta’ kostruzzjonijiet ġodda li kellhom ikunu sorveljati (erba’ fi kwalunkwe ħin tul perjodu ta’ bosta xhur). Dan irriżulta f’bosta ksur tar-rekwiżiti kemm tal-klassi kif ukoll dawk statutorji. - F’każ ieħor, il-Kummissjoni skopriet li sar rikors abbużiv għal ħaddiema esterni biex dawn jgħinu lis-servejers ta’ organizzazzjoni rikonoxxuta f’postijiet ġodda tal-bini tal-vapuri mill-kbar. Instab li dawn il-ħaddiema esterni kienu qed iwettqu spezzjonijiet li jistgħu jitqiesu bħala attività ewlenija matul il-bini l-ġdid u li normalment titwettaq mis-servejers esklussivi ta’ l-organizzazzjoni. - Kif kien indikat fit-taqsima 3.2.2, donnha toħroġ korrelazzjoni bejn is-sejbiet materjali l-aktar sinifikanti u l-kejl l-aktar għoli ta’ l-indikaturi msemmija hawn fuq. Il-kawżi ta’ din il-problema mhumiex għal kollox ċari, għalkemm din tista’ tirriżulta minn sempliċement kompetizzjoni, nuqqas ta’ ħaddiema kwalifikati u/jew dgħufija ta’ l-organizzazzjonijiet rikonoxxuti fil-konfront tat-tarzni – fuq l-isfond ta’ talbiet kbar ħafna u għalhekk kondizzjonijiet ta’ produzzjoni taħt pressjoni. F’kull każ, il-Kummissjoni hija partikolarment imħassba dwar l-impatt potenzjali ta’ din il-problema dwar is-sigurtà tal-bastimenti fuq perjodu twil u medju ta’ żmien, u ħadet il-miżuri meħtieġa bil-kooperazzjoni attiva ta’ l-organizzazzjonijiet konċernati. Il-politika u s-sistema tal-kwalità L-organizzazzjonijiet rikonoxxuti b’mod ġenerali daħħlu fis-seħħ sistemi ta’ kwalità li huma pjuttost sofistikati, u li għandhom proċeduri dettaljati u dokumentati estensivament. Madankollu l-evalwazzjonijiet tal-Kummissjoni wrew nuqqas kważi sistematiku li jiddefinixxu jew indikaturi ewlenin sinifikanti ta’ rendiment jew, aktar komuni, li jinġabru f’sistema li tagħmel sens – u li tkun kapaċi tgħin lill-amministrazzjoni tevalwa r-rendiment ta’ l-organizzazzjoni u tieħu pożizzjoni pro-attiva u orjentata lejn il-prevenzjoni. - B’mod ġenerali, l-impressjoni tal-Kummissjoni hija li din hija kwistjoni fejn bilfors se jkun meħtieġ xi żmien ta’ riflessjoni u ta’ tentattivi mill-organizzazzjonijiet rikonoxxuti, iżda li normalment għandha tkun ittrattata b’mod korrett minnhom kollha f’perjodu medju ta’ żmien. L-indipendenza Bla dubju dan huwa l-kriterju li huwa l-aktar diffiċli biex jiġi evalwat. Dan huwa fil-parti l-kbira dovut għall-istat differenti ħafna ta’ organizzazzjonijiet rikonoxxuti: xi wħud minnhom huma fondazzjonjiet jew entitajiet simili u waħda minnhom hija proprjetà assoluta ta’ fondazzjoni, filwaqt li oħrajn huma korporazzjonijiet mhux għall-profitt jew entitajiet simili, u l-bqija huma kumpaniji bl-istokkijiet konġunti. Il-Kummissjoni ppruvat tidentifika l-organi u l-impjegati li attwalment jikkontrollaw in-negozju u l-affarijiet ta’ l-organizzazzjoni, u tikseb sitwazzjoni ċara fejn il-kategoriji ta’ l-interessi elenkati fl-Anness (il-“kategoriji ristretti”)[14] ma jkunux f’pożizzjoni li jeżerċitaw influwenza determinanti fuqhom. Għall-kumpaniji bl-istokkijiet konġunti, il-proprjetà ta’ l-ishma tqieset b’mod indaqs, irrispettivament mill-istruttura korporata tagħhom. - Għalhekk kultant l-analiżi ħtieġet eżaminazzjoni tal-korpi li, għalkemm mhux konċernati bl-amministrazzjoni tal-kumpanija, kellhom vuċi fid-deċiżjonijiet dwar ir-regoli, l-aċċettazzjoni/is-sospensjoni/l-irtirar tal-klassi u l-konsenja taċ-ċertifikati statutorji – bħalma huma l-kumitati tal-klassifikazzjoni u dawk tekniċi. - B’mod ġenerali, l-organizzazzjonijiet rikonoxxuti għamlu sforzi sinifikanti sabiex jinġiebu skond ir-rekwiżiti tad-direttiva. - Madankollu, f’każ wieħed, organizzazzjoni rikonoxxuta kienet meħtieġa tibdel il-kompożizzjoni tal-bord tad-diretturi tagħha sabiex tiżgura konformità sħiħa mar-rekwiżiti tad-Direttiva. Dwar l-indipendenza tas-servejers, is-sitwazzjoni hija b’mod ġenerali sodisfaċenti u l-organizzazzjonijiet kollha evalwati introduċew klawżoli xierqa ta’ protezzjoni fil-kodiċijiiet ta’ l-etika, termini ta’ impjieg, eċċ., tagħhom. - Madankollu, il-parti l-kbira ta’ dawn il-klawżoli kienu jeħtieġu aġġustament biex jirreflettu t-termini eżatti tad-direttiva fir-rigward ta’ l-identità ma’ kategoriji ristretti, u l-konnessjonijiet personali, kummerċjali jew familjarji magħhom. - B’mod ġenerali, il-Kummissjoni rrakkomandat lill-organizzazzjonijiet rikonoxxuti li jimplimentaw sistema li biha s-sitwazzjoni tas-servejers tagħhom tkun tista’ tiġi verifikata qabel ma jingħataw ix-xogħol. Rekwiżiti oħrajn tad-direttiva 3. B’mod ġenerali, l-esklużjoni tas-servejers mhux esklussivi mix-xogħol statutorju tidher stabbilita sew ħlief għal xi każijiet iżolati. Filwaqt li xi organizzazzjonijiet rikonoxxuti m’għadhomx jimpjegaw servejers mhux esklussivi, oħrajn żammew għadd pjuttost kbir minnhom. Il-Kummissjoni tagħti attenzjoni partikolari biex tivverifika li s-servejers mhux esklussivi jirċievu taħriġ u monitoraġġ xieraq; iżda f’kull każ, wieħed għandu jistaqsi serjament jekk din is-sitwazzjoni anomala, fejn is-servejers li huma esklużi minn funzjonijiet statutorji jistgħu xorta jwettqu spezzjonijiet tal-klassi, għandhiex tkompli tiġi permessa. 4. Hemm tendenza prevalenti li l-organizzazzjonijiet rikonoxxuti jimxu lejn struttura aktar deċentralizzata. Madankollu, xi nuqqasijiet jissuġġerixxu li l-organizzazzjonijiet rikonoxxuti li jieħdu din il-pożizzjoni għandhom bżonn jimplimentaw verifiki u bilanċi addizzjonali biex ilaħħqu mar-riskji ġodda ġenerati mid-deċentralizzazzjoni (b’mod partikolari, l-espożizzjoni akbar għall-pressjoni minn bżonnijiet operazzjonali u r-rekwiżiti tal-klijenti). 5. Għalhekk fil-każ l-aktar rappreżentattiv, id-deċentralizzazzjoni ta’ organizzazzjoni waħda kienet wasslet biex il-maniġers reġjonali de facto jiksbu kontroll estensiv fir-rigward ta’ l-għoti tax-xogħol, it-taħriġ u l-monitoraġġ tas-servejers. Dan kien appoġġjat minn database komprensiva li pprovdiet lill-maniġers reġjonali bl-informazzjoni kollha rilevanti dwar l-istat, il-kwalifiki eċċ tas-servejers, filwaqt li l-uffiċċju prinċipali eżerċita l-kontroll tiegħu bażikament permezz ta’ verifiki kull sentejn. Madankollu, wara seħħew bosta ġrajjiet fejn xi servejers ingħataw xogħlijiet mingħajr ma kellhom l-istat jew il-kwalifiki meħtieġa. Il-każ bħalissa qed jiġi kkunsidrat. 6. B’mod ġenerali, il-kwalifiki u t-taħriġ jidhru li bħalissa huma trattati tajjeb mill-organizzazzjonijiet rikonoxxuti kollha. Il-Kummissjoni madankollu għadha attenta għas-sitwazzjonijiet li għadhom x’aktarx frekwenti ta’ taħriġ ta’ aġġornament li suppost ilu li sar. I r-rendiment ta’ l-organizzazzjonijiet rikonoxxuti F’termini tar-rata ta’ kull sena ta’ detenzjonijiet relatati mal-klassi fl-MoU ( Memorandum of Understanding – Memorandum ta’ Fehim) ta’ Pariġi, fl-MoU ta’ Tokjo u mill-Gwardja Kostali ta’ l-Istati Uniti, ir-rendiment tat-tnax-il organizzazzjoni Komunitarja rikonoxxuta tjieb b’mod spettakolari f’dawn l-aħħar snin – kif jidher mit-tabelli li ġejjin: [pic] [pic] [pic] Il-Kummissjoni tilqa’ bil-qalb dan it-titjib, li jtaffi ħafna s-sentiment x’aktarx skomdu provdut mill-evalwazzjonijiet magħmula sa issa. Bħalissa qed tiġi ppreparata sistema aktar sofistikata biex jitkejjel ir-rendiment ta’ l-organizzazzjonijiet rikonoxxuti. Din is-sistema l-ġdida se tinkludi rati ta’ detenzjoni kemm annwali kif ukoll multi-annwali (imkejla f’termini ta’ sinifikat statistiku) u tqis fatturi oħrajn bħall-korrimenti u l-kompożizzjoni tal-bnadar tal-flotot rispettivi. Miżuri meħuda mill-Kummissjoni Fl-indirizzar tan-nuqqasijiet identifikati, il-Kummissjoni tat prijorità assoluta lill-identifikazzjoni u t-tneħħija ta’ kwalunkwe theddid potenzjali għas-sigurtà. B’mod ġenerali, l-organizzazzjonijiet rikonoxxuti kkooperaw fil-pront u ħadu azzjoni biex jemendaw ir-regoli u l-proċeduri tagħhom, kif ukoll is-sistemi tal-kwalità tagħhom, kull fejn instabu li m’humiex konformi mar-rekwiżiti tad-direttiva u/jew li ma ġewx applikati b’mod korrett. Madankollu, f’għadd ta’ każijiet gravi, il-Kummissjoni talbet lill-organizzazzjonjiet konċernati jagħmlu pass ulterjuri u jiżguraw li: 7. Il-konsegwenzi potenzjali ta’ kwalunkwe nuqqas ikunu magħrufa bl-aktar mod preċiż possibbli: 8. Għalhekk kienu meħtieġa evalwazzjonijiet komprensivi tar-riskju relatati man-nuqqasijiet sistematiċi skoperti. F’każ wieħed, din l-evalwazzjoni tar-riskju inkludiet l-organizzazzjoni sħiħa u sa 1500 bastiment li l-kostruzzjoni tiegħu kienet ġiet sorveljata f’dawn l-aħħar snin. 9. Il-bastimenti identifikati bħala li jippreżentaw riskju potenzjali jkunu trattati b’mod xieraq: 10. Għalhekk kienu meħtieġa bosta pjanijiet għall-ispezzjoni mill-ġdid tal-bastimenti biex jiġi vverifikat jekk in-nuqqasijiet identifikati fl-evalwazzjonijiet irriżultawx effettivament fi żbalji fl-istħarriġ. Fil-ħin meta ġie abbozzat dan ir-rapport, seba’ bastimenti kienu ġew spezzjonati mill-ġdid u tnejn oħra waslu għall-ispezzjoni mill-ġdid immedjata filwaqt li oħrajn għandhom isegwu minħabba l-evalwazzjonijiet tar-riskju li għaddejjin. 11. Ir-regoli u r-rekwiżiti statutorji, kemm jekk eżistenti jew inkella adottati reċentement, ikunu applikati b’mod korrett fil-futur: 12. Kienu meħtieġa pjanijiet komprensivi għat-taħriġ, li xi wħud minnhom jinkludu l-organizzazzjoni sħiħa. 13. L-organizzazzjoni jkollha riżorsi biżżejjed biex twettaq il-funzjonijiet tagħha: 14. Għalhekk kienu meħtieġa pjanijiet ta’ reklutaġġ kemm ta’ darba kif ukoll multi-annwali. F’każ wieħed dan jirrappreżenta żieda ta’ aktar minn 10% ta’ l-impjegati ta’ l-organizzazzjoni li huma servejers. 15. L-indipendenza ta’ l-organizzazzjoni tkun għal kollox garantita: 16. Kif jissemma hawn fuq, organizzazzjoni waħda kienet meħtieġa tibdel il-kompożizzjoni tal-bord tad-diretturi tagħha sabiex tikseb maġġoranza sikura ta’ kategoriji mhux ristretti. Xi wħud minn dawn l-azzjonijiet għadhom għaddejjin, iżda l-Kummissjoni hija konvinta li dawn ġabu magħhom mod għal kollox ġdid u pro-attiv ta’ kif jiġu ttrattati l-punti ta’ dgħufija ta’ l-organizzazzjonijiet rikonoxxuti. Uħud minnhom jinvolvu spiża għolja ħafna għall-organizzazzjonijiet konċernati, li tagħti prova ta’ l-impenn tagħhom lejn is-sigurtà u l-valur miżjud ta’ l-azzjoni Komunitarja fil-qasam – li l-effetti benefiċjali tagħha jestendu sew lil hinn mill-flotta Ewropea. Konklużjoni Il-Kummissjoni Ewropea tqis bħala prijorità li l-organizzazzjonijiet rikonoxxuti mill-Komunità jiżguraw fi kwalunkwe ħin l-ogħla kwalità tax-xogħol tagħhom. Wieħed għandu dejjem jiftakar li kull żball jgħodd u li xi darba dan jista’ jkollu konsegwenzi diżastrużi. Minn din il-perspettiva, is-sejbiet tal-Kummissjoni juru li għad fadal ħafna xi jsir biex jinkiseb livell aċċettabbli ta’ riskju. Il-Kummissjoni temmen li l-problema mhijiex fis-sistemi fihom infushom jew fl-istandards professjonali kurrenti ta’ l-organizzazzjonijiet rikonoxxuti: l-akbar titjib għandu jseħħ fl-ambjent tal-kontroll ta’ dawn l-organizzazzjonijiet b’mod ġenerali - li għadu ma jaqbilx mar-riskji attwali involuti fl-attivitajiet tagħhom. Fl-aħħar snin, il-livelli mingħajr preċedenti ta’ attivitajiet ta’ bini ġabu pressjoni enormi fuq l-industrija, li ġġebbdet sal-limiti estremi tal-kapaċità tagħha. Huwa importanti li jiġi żgurat li l-organizzazzjonijiet rikonoxxuti jistgħu jirreaġixxu b’mod xieraq sabiex ma jkun hemm ebda piż fuq is-sigurtà fil-futur. Il-Kummissjoni mhux se teżita milli tirtira r-rikonoxximent ta’ organizzazzjoni rikonoxxuta waħda jew bosta jekk meħtieġ, iżda mhux mingħajr ma l-ewwel tipprova kull mezz sabiex tiżgura li l-bastimenti li jiċċertifikaw huma u jibqgħu sikuri. Dan huwa dak li għamlet il-Kummissjoni, b’riżultati inkoraġġanti – ukoll grazzi għall-kooperazzjoni volontarja ta’ l-Istati Membri u l-organizzazzjonijiet konċernati. Il-Kummissjoni se tkompli fuq din il-linja soda u pro-attiva, bl-għajnuna teknika kontinwata ta’ l-EMSA, bil-konvinzjoni li l-miżuri meħuda effettivament se jikkontribwixxu biex l-ibħra tagħna jkunu aktar sikuri. Is-sejbiet ta’ hawn fuq tqiesu għal kollox fil-proposta tal-Kummissjoni għall-kitba mill-ġdid tad-Direttiva 94/57/KE fi ħdan il-qafas tat-tielet pakkett tas-“Sigurtà Marittima”. Għalhekk: - Sistema taċ-ċertifikazzjoni tas-sistemi tal-kwalità msaħħa, aktar trasparenti u indipendenti hija fondamentali għal politika preventiva li tagħmel aktar enfasi fuq l-immaniġġjar xieraq tar-riskju minn organizzazzjonijiet rikonoxxuti. - L-introduzzjoni ta’ sanzjonijiet finanzjarji għal nuqqas ta’ komformità mal-kriterji tad-Direttiva (inklużi kemm multi li huma somma waħda ta’ flus kif ukoll ħlas perjodiku ta’ penali) mhux biss iżżid il-proporzjonalità tas-sistema iżda wkoll se ttejjeb ferm l-effettività ta’ l-azzjoni Komunitarja fil-qasam u se tikkontribwixxi għall-għan li jiġu korretti n-nuqqasijiet mill-bidu. - It-tagħlim akkwiżit mill-evalwazzjonijiet imwettqa s’issa ippermetta lill-Kummissjoni tipproponi għadd ta’ aġġustamenti lill-kriterji tad-Direttiva sabiex jitijiebu l-utilità u l-leġġibilità tagħhom – eż., fir-rigward tas-suffiċjenza tar-riżorsi. Ir-Responsabbiltà Ċivili Il-Kummissjoni, bl-għajnuna ta’ l-EMSA, eżaminat l-impatt ekonomiku ta’ l-implimentazzjoni tas-sistema tar-responsabbiltà ċivili li tinsab fl-Artikolu 6.2(b) tad-Direttiva. Ir-riżultati ta’ l-istudju korrispondenti huma miġbura fil-qosor fl-anness. Fl-eżaminazzjoni ta’ dan is-suġġett huwa importanti li wieħed jiftakar li d-Direttiva tirregola biss ir-rimedju li tista’ titlob l-amministrazzjoni ta’ Stat Membru minn organizzazzjoni rikonoxxuta fil-każ li din ta’ l-ewwel tinżamm responsabbli b’riżultat tat-tort ta’ din ta’ l-aħħar, ġudizzjalment jew fl-arbitraġġ. L-implimentazzjoni mill-Istati Membri L-istudju msemmi hawn fuq wera li: 17. Il-każ ta’ responsabbiltà mingħajr limitu għan-negliġenza kbira kif irregolat fl-Artikolu 6.2(b)(i) huwa aċċettat u m’hemm l-ebda dubju dwaru. 18. Rigward il-każijiet ta’ negliġenza fl-Artikolu 6.2(b)(ii) u (iii), dawk li kienu maħsuba li kienu livelli minimi ta’ responsabbiltà (limiti ta’ isfel) ġeneralment saru livelli massimi ta’ responsabbiltà (limiti ta’ fuq) għaliex il-parti l-kbira ta’ l-Istati Membri stabbilixxew limiti fi ħdan, jew ftit ogħla minn, l-ammonti msemmija fl-Artikolu 6.2(b)(ii) u (iii). Madankollu dan huwa soġġett għall-eċċezzjoni importanti li ħames Stati Membri użaw il-possibbiltà li jinnegozjaw responsabbiltà mingħajr limitu għal dawn il-każijiet ukoll. 19. Sa issa l-ebda każ magħruf ma wassal għall-applikazzjoni tal-mekkaniżmu fl-Artikolu 6.2(b), u għalhekk m’hemmx ġurisprudenza li setgħet tagħti gwida. L-organizzazzjonijiet rikonoxxuti Xejn ma jindika li l-istabilità finanzjarja ta’ l-organizzazzjonijiet rikonoxxuti kienet affettwata mill-introduzzjoni ta’ l-Art.6.2(b). Meta ġew konsultati, b’mod ġenerali l-organizzazzjonijiet rikonoxxuti: 20. Insistew fuq l-impossibilità li “ssir assikurazzjoni tar-responsabbiltà mingħajr limitu”. Dan huwa ovvju – il-kopertura ta’ l-assikurazzjoni dejjem se jkollha limitu; iżda wieħed għandu jistenna li din il-kopertura tkun skond ir-riskji attwali mġarrba. Huwa importanti li wieħed jinnota li l-istudju wera li l-organizzazzjonijiet rikonoxxuti ma żidux il-kopertura ta’ l-assikurazzjoni tagħhom b’riżultat tad-dħul fis-seħħ tas-sistema kurrenti tar-responsabbiltà ċivili skond id-direttiva – għalkemm din l-assikurazzjoni ġeneralment titqies li hija biżżejjed għal-limiti tad-Direttiva. Fil-ftehimiet tagħhom ma’ l-Istati Membri li jawtorizzaw, xi organizzazzjonijiet rikonoxxuti aċċettaw ir-responsabbiltà mingħajr limitu, ukoll fil-każ ta’ neġliġenza. Ġie argumentat li din għandha taħdem bħala ostakolu għas-suq għaliex dawk l-organizzazzjonijiet li mhumiex lesti jaċċettaw dawn it-termini ma jkunux jistgħu joperaw fis-suq ta’ l-Istati Membri li jirrikjedu dan. Madankollu, 21. Hija r-responsabbiltà ta’ kull parti f’negozjati li taċċetta l-kondizzjonijiet tal-ftehim, inkluża r-responsabbiltà mingħajr limitu, li hija lesta taħdem taħthom. Jidher ukoll li kull parti f’dawn in-negozjati se jkollha l-istess saħħa. 22. L-argument li dan jista’ jintuża b’mod diskriminatorju mhuwiex appoġġjat mir-riċerka għaliex l-Istati Membri kollha għandhom ftehimiet ma’ diversi organizzazzjonijiet rikonoxxuti skond id-daqs u n-natura tal-flotta bil-bandiera tagħhom. 23. Esprimew il-biża’ tagħhom li d-Direttiva tista’ toħloq drittijiet ġodda ta’ rkupru. Il-kliem ta’ l-Artikolu 6 u b’mod partikolari l-kliem: “… jekk debitu li jirriżulta minn xi inċident jiġi finalment u definittivament impost fuq l-amministrazzjoni minn qorti … l-amministrazzjoni għandu jkollha d-dritt għall-kumpens finanzjarju mill-organizzazzjoni rikonoxxuta …” iqajjem biża’ li jista’ jġib miegħu l-istennija li l-partijiet terzi issa għandhom dritt statutorju ġdid li jirkupraw kumpens finanzjarju għat-telf finanzjarju mill-amministrazzjoni marittima nazzjonali rilevanti, u indirettament mill-organizzazzjoni rikonoxxuta permezz tad-dispożizzjonijiet ta’ l-indennizz fl-Artikolu 6.2 (b). 24. Madankollu, huwa ċar li dan mhux il-każ: xejn fid-direttiva ma jimmodifika s-sistema tar-responsabbiltà ta’ l-amministrazzjonijiet nazzjonali. 25. L-organizzazzjonijiet rikonoxxuti madankollu rrapportaw tkabbir sinifikanti ta’ l-ispejjeż ta’ l-assikurazzjoni u tal-litigazzjoni wara l-introduzzjoni ta’ dawn id-dispożizzjonijiet. Dan ma jidhirx li kellu impatt notevoli fuq it-tariffi ċċarġjati. 26. Sabiex tkun iċċarata s-sitwazzjoni, l-organizzazzjonijiet rikonoxxuti jissuġġerixxu li dispożizzjoni fis-sens ta’ l-Art.6.2(b) li ma toħloqx drittijiet ġodda ta’ rkupru tiġi mdaħħla sabiex titħaffef kwalunkwe litigazzjoni li qed tiżdied. Jidher li xi Stati Membri, fil-ftehimiet tagħhom ma’ l-organizzazzjonijiet rikonoxxuti aċċettaw dawn il-klawżoli (eż., id-Danimarka, il-Latvja, l-Olanda). Dawn il-klawżoli se jkunu verifikati sabiex jiġi żgurat li ma jkollhomx l-effett l-oppost, jiġifieri li jostakolaw il-kapaċità ta’ l-amministrazzjonijiet milli jiksbu l-kumpens skond id-Direttiva. 27. Issuġġerew li l-limiti ta’ l-Art.6.2(b)(ii) u (iii) għandhom ikunu modifikati biex ikunu l-limiti massimi tar-responsabbiltà. Taħt dan ix-xenarju, l-organizzazzjonijiet rikonoxxuti indikaw li jkunu lesti jaċċettaw limiti ogħla ta’ responsabbiltà. Konklużjoni Il-Kummissjoni tinnota li, filwaqt li l-Istati Membri kollha kkomunikaw il-miżuri rilevanti ta’ l-implimentazzjoni, ir-riċerka mwettqa mill-Università ta’ Southampton[15] tissuġġerixxi li xi elementi fid-Direttiva setgħu ma ġewx trasferiti b’mod korrett fis-sistemi legali nazzjonali kollha. Il-verifiki meħtieġa se jsiru bħala parti mill-programm ta’ evalwazzjoni tal-konformità tal-Kummissjoni f’dan il-qasam[16]. Il-Kummissjoni ma tara ebda raġuni biex timmodifika l-i status quo fid-dawl tan-nuqqas ta’ kwalunkwe prova ta’ tfixkil jew impatt fuq l-istabbilità finanzjarja (ekwilibriju) ta’ l-organizzazzjonijiet rikonoxxuti. B’mod partikolari, il-Kummissjoni ma tqisx li huwa meħtieġ li fid-Direttiva tiddaħħal dispożizzjoni ġdida bl-effett li l-Art.6.2(b) ma joħloqx drittijiet ġodda ta’ rkupru, kif qed jitolbu l-organizzazzjonijiet rikonoxxuti[17]. Barra minn dan, id-dispożizzjonijiet kurrenti dwar ir-responsabbiltà ilhom applikabbli biss mit-22 ta’ Lulju 2003, u forsi għadu kmieni wisq biex isiru xi konklużjonijiet sodi dwar il-bżonn li jiġu riveduti – b’mod partikolari fin-nuqqas ta’ sentenzi rilevanti tal-qorti. Il-Kummissjoni se tkompli timmonitorja l-applikazzjoni ta’ l-Artikolu 6.2.b u, jekk meħtieġ, tirrapporta lura lill-leġiżlatur. ANNESS : STUDJU PREPARATORJU DWAR IS-SISTEMA TAR-RESPONSABBILTÀ PROVDUTA FL-ARTIKOLU 6.2(b) TAD-DIRETTIVA 94/57/KE, KIF EMENDATA L-ISFOND Id-Direttiva 94/57/KE kif emendata tgħid fl-Artikolu 6.5 li ‘Il-Kummissjoni għandha, mhux aktar tard mit-22 ta’ Lulju 2006, tibgħat rapport lill-Parlament Ewropew u lill-Kunsill li jivvaluta l-impatt ekonomiku tal-metodu tad-debitu previst minn dan l-Artikolu [l-artikolu 6.2(b)] fuq il-partijiet ikkonċernati u, b'mod aktar partikolari, il-konsegwenzi tiegħu fuq il-bilanċ finanzjarju ta’ l-organizzazzjonijiet rikonoxxuti. Dan ir-rapport għandu jitħejja b’kooperazzjoni ma’ l-awtoritajiet kompetenti ta’ l-Istati Membri u l-partijiet ikkonċernati, b’mod partikolari l-organizzazzjonijiet rikonoxxuti/s-soċjetajiet tal-klassifika. Il-Kummissjoni għandha, jekk ikun meħtieġ fid-dawl ta’ din l-evalwazzjoni, tressaq proposti għall-emenda ta’ din id-Direttiva b’referenza aktar speċifika għall-prinċipju tad-debitu u d-debiti massimi.” F’Settembru 2005, il-Kummissjoni talbet lill-EMSA biex twettaq studju preparatorju f’dan ir-rigward bħala materjal għar-rapport tal-Kummissjoni. Wara proċedura ta’ l-offerti, l-EMSA tat lill-Istitut tal-Liġi Marittima, fl-Università ta’ Southampton kuntratt biex iwettaq ir-riċerka. Dan irriżulta f’rapport abbozzat minn grupp indipendenti ta’ riċerkaturi ta’ l-Istitut tal-Liġi Marittima ta’ l-Università ta’ Southampton fir-rigward ta’ “Studju dwar l-evalwazzjoni ta’ l-impatt ekonomiku tas-sistema tar-responsabbiltà fuq il-partijiet konċernati u l-konsegwenzi għall-ekwilibriku ta’ l-organizzazzjonijiet rikonoxxuti – Direttiva 94/57 artikolu 6.5” datata 15 ta’ Frar 2006. L-għan ġenerali ta’ l-istudju huwa li juri l-effetti ta’ l-implimentazzjoni tad-dispożizzjonijiet dwar ir-responsabbiltà li jinsabu fl-Artikolu 6(2)(b) tad-Direttiva 94/57/KE (kif emendata bid-Direttiva 2001/105/KE). Ir-riċerka hija speċifikament iffokata fuq l-organizzazzjonijiet rikonoxxuti awtorizzati fil-25 Stat Membru ta’ l-Unjoni Ewropea, fin-Norveġja u fl-Islanda, iżda kienet meħtieġa xi riċerka dwar pajjiżi tal-bastimenti barra mill-Ewropa sabiex jingħata sfond li fuqu jkunu jistgħu jiġu evalwati l-vantaġġi u l-iżvantaġġi kummerċjali ta’ l-implimentazzjoni tad-Direttiva. L-istudju jipprovdi perspettiva ġenerali tal-limiti monetarji tar-responsabbiltà li ġew mifthiema min-naħa l-waħda mill-25 Stat Membru, in-Norveġja u l-Iżlanda, u min-naħa l-oħra mill-organizzazzjonijiet rikonoxxuti, skond l-Art. 6(2)(b)(i), (ii) u (iii). Fejn il-liġi nazzjonali ta’ Pajjiż tipprovdi għal responsabbiltà mingħajr limitu, ġiet esplorata l-possibbiltà li l-liġi nazzjonali tal-pajjiż konċernat toffri forom alternattivi ta’ protezzjoni. Ir-riċerka u d-dejta fl-istudju ta’ Southampton intużaw bħala sfond u materjal inkluż f’dan ir-rapport. L-isfond tad-dispożizzjonijiet tar-responsabbiltà fl-artikolu 6.2(b) Il-proposta għat-tibdiliet tad-Direttiva 94/57/KE, li rriżultaw fl-emendi ta’ l-istess Direttiva permezz tad-Direttiva 2001/105/KE[18], kienet waħda mill-proposti ċentrali wara l-inċident ta’ ERIKA f’Diċembru 1999, u ffurmat parti mill-hekk imsejjaħ pakkett ta’ l-ERIKA I. Waħda mill-kwistjonijiet ċentrali għad-diskussjoni fil-proposta tal-Kummissjoni kienet l-introduzzjoni tad-dispożizzjonijiet tar-responsabbiltà fl-Artikolu 6. Il-proposti tal-Kummissjoni kienu bbażati fuq ix-xogħol ta’ l-hekk imsejjaħ grupp ta’ Gothenburg li kien jinkludi xi wħud mill-amministrazzjonijiet tal-bnadar ta’ l-UE u xi organizzazzjonijiet internazzjonali rikonoxxuti li kienu qed jiddiskutu u jabbozzaw klawżoli standard fir-rigward tar-responsabbiltà u jipprovaw jaqblu dwar il-limitazzjoni tar-responsabbiltà għall-każijiet ta’ negliġenza. Il-proposta tal-Kummissjoni (COM2000)142 finali) kien fiha test li inkluda responsabbiltà mingħajr limitu għal negliġenza kbira jew għal atti volontarji u limitazzjonijiet ta’ responsabbiltà għal atti negliġenti jew ta’ traskuraġni. Il-limiti suġġeriti kienu ta’ 5 miljun € għall-inġurja personali jew mewt u 2.5 miljun € għal telf jew ħsara tal-proprjetà. Fil-proċedura tad-deċiżjoni konġunta li wasslet għall-konċiljazzjoni bejn il-Kunsill u l-Parlament Ewropew, il-proposta nbidlet u l-limiti massimi ġew mibdula f’minimi. L-ammonti nbidlu għal 4 u 2 miljun € rispettivament. L-Artikolu 6.2(b) fid-Direttiva 94/57/KE jitlob l-inklużjoni ta’ dawn id-dispożizzjonijiet li ġejjin fl-istrument li jirregola r-relazzjoni ta’ ħidma bejn l-amministrazzjonijiet nazzjonali u l-organizzazzjonijiet rikonoxxuti: - Jekk ir-responsabbiltà li tirriżulta minn xi inċident tiġi finalment u definittivament imposta fuq l-amministrazzjoni minn qorti jew bħala parti mill-issetiljar ta’ kwistjoni permezz ta’ proċeduri ta’ arbitraġġ, flimkien ma’ l-obbligu ta’ kumpens lill-partijiet li jsofru d-dannu, għal telf jew għal ħsara fil-proprjetà jew għal korriment personali jew għall-mewt, li jiġi ppruvat f'dik il-qorti li jkun ġie kkawżat minn att volontarju jew minn ommissjoni jew negliġenza kbira ta’ l-organizzazzjoni rikonoxxuta, il-korpi tagħha, l-impjegati tagħha, l-aġenti tagħha jew oħrajn li jaġixxu f’isem l-organizzazzjoni rikonoxxuta, l-amministrazzjoni għandu jkollha d-dritt għall-kumpens finanzjarju mill-organizzazzjoni li jkollha r-rikonoxximent safejn l-imsemmi telf, ħsara, korriment jew mewt ikunu, skond kif deċiż minn dik il-qorti, ikkawżat mill-organizzazzjoni rikonoxxuta; - Jekk ir-responsabbiltà li tirriżulta minn xi inċident tiġi finalment u definittivament imposta fuq l-amministrazzjoni minn qorti jew bħala parti mill-issetiljar ta’ kwistjoni permezz ta’ proċeduri ta’ arbitraġġ, flimkien ma’ l-obbligu ta’ kumpens lill-partijiet li jsofru d-dannu għall-inġurja personali jew għall-mewt, li jiġi ppruvat f’dik il-qorti li jkun ġie kkawżat minn att jew ommissjoni ta’ negliġenza jew traskuraġni ta’ l-organizzazzjoni rikonoxxuta, l-impjegati tagħha, l-aġenti tagħha jew oħrajn li jaġixxu f’isem l-organizzazzjoni rikonoxxuta, l-amministrazzjoni għandu jkollha d-dritt għall-kumpens finanzjarju mill-organizzazzjoni li jkollha r-rikonoxximent safejn l-imsemmi korriment jew mewt ikun, skond kif deċiż minn dik il-qorti, ikkawżat mill-organizzazzjoni rikonoxxuta; l-Istati Membri jistgħu jillimitaw l-ammont massimu pagabbli mill-organizzazzjoni rikonoxxuta, li madankollu għandu jkun għall-inqas daqs EUR 4 miljuni; - Jekk ir-responsabbiltà li tirriżulta minn xi inċident tiġi finalment u definittivament imposta fuq l-amministrazzjoni minn qorti jew bħala parti mill-issetiljar ta’ kwistjoni permezz ta’ proċeduri ta’ arbitraġġ, flimkien ma’ l-obbligu ta’ kumpens lill-partijiet li jsofru d-dannu, għal telf jew għal ħsara fil-proprjetà, li jiġi ppruvat f’dik il-qorti li jkun ġie kkawżat minn xi att ta’ negliġenza jew ta’ traskuraġni kbira jew minn omissjoni ta’ l-organizzazzjoni rikonoxxuta, l-impjegati tagħha, l-aġenti tagħha jew oħrajn li jaġixxu f’isem l-organizzazzjoni rikonoxxuta, l-amministrazzjoni għandu jkollha d-dritt għall-kumpens finanzjarju mill-organizzazzjoni li jkollha r-rikonoxximent safejn l-imsemmi telf jew ħsara jkun, skond kif deċiż minn dik il-qorti, ikkawżat mill-organizzazzjoni rikonoxxuta; l-Istati Membri jistgħu jillimitaw l-ammont massimu pagabbli mill-organizzazzjoni rikonoxxuta, li madankollu għandu jkun għall-inqas daqs EUR 2 miljuni . Huwa importanti li wieħed jiddistingwi dan li ġej: 28. Ix-xogħol statutorju (stħarriġ) isir mill-organizzazzjonijiet rikonoxxuti fuq il-flotta tal-bandiera sabiex tiġi ddeterminata l-konformità tal-bastimenti rreġistrati mar-rekwiżiti applikabbli tal-konvenzjonijiet internazzjonali (IMO), kodiċijiet, id-Direttivi ta’ l-UE u l-leġiżlazzjoni nazzjonali. Is-sitwazzjoni bejn l-amministrazzjoni tal-bandiera u l-organizzazzjoni rikonoxxuta għandha tkun stabbilita fi ftehim bejn iż-żewġ partijiet. 29. Ma hemm xejn li jobbliga lil xi Stat tal-Bandiera li jawtorizza xogħol statutorju lil kwalunkwe organizzazzjoni rikonoxxuta. Huwa perfettament leġittimu li jwettqu x-xogħol huma stess, bl-istess mod bħalma huwa perfettament leġittimu li x-xogħol statutorju jkun awtorizzat lil organizzazzjoni rikonoxxuta. Fil-prattika l-parti l-kbira ta’ l-Istati Membri għandhom tendenza li jawtorizzaw, fi gradi differenti, ix-xogħol statutorju lill-organizzazzjonijiet rikonoxxuti. 30. Is-sitwazzjoni regolata fid-dispożizzjonijiet dwar ir-responsabbiltà hija dik bejn l-amministrazzjoni tal-Bandiera u l-organizzazzjoni Rikonoxxuta fejn il-Bandiera tkun awtorizzat lill-organizzazzjoni rikonoxxuta sabiex twettaq funzjonijiet statutorji f’isimha. Jekk, f’dik is-sitwazzjoni, ir-responsabbiltà li tirriżulta minn kwalunkwe inċident tkun finalment u definittivament imposta fuq l-amministrazzjoni minn qorti, dik l-amministrazzjoni tista’ tiġbor lura dak li tkun ġiet kundannata tħallas, mill-organizzazzjoni rikonoxxuta li tkun qed twettaq ix-xogħol f’isimha. 31. Fil-każijiet ta’ negliġenza kbira (l-art 6.2(b) (i)) hemm imbagħad responsabbiltà mingħajr limitu, eż., ikun xi jkun l-ammont li l-qorti tiddeċiedi li l-amministrazzjoni għandha tħallas, tista’ tiġbru kollu lura mill-organizzazzjoni rikonoxxuta. 32. Fil-każ ta’ negliġenza (l-art 6.2(b) (ii)(iii)) jistgħu jiġbru lura sa massimu skond kif miftiehem bejn l-amministrazzjoni tal-Bandiera u l-organizzazzjoni rikonoxxuta iżda mhux inqas minn 4 u 2 miljuni € rispettivament. Għalhekk, fil-każ li jkun hemm limitu miftiehem bejn il-partijiet għal dawn l-ammonti iżda qorti tagħti ammont akbar, l-amministrazzjoni tal-Bandiera konċernata jkollha tkopri kwalunkwe ammont aktar miż-2 u 4 miljuni € nnifishom (jew permezz ta’ l-assikurazzjoni skond x’ikun il-każ). 33. Madankollu d-Direttiva tħalliha għad-diskrezzjoni taż-żewġ partijiet, l-amministrazzjoni tal-Bandiera u l-organizzazzjoni rikonoxxuta, dwar lil min jixtiequ jawtorizzaw biex jagħmel ix-xogħol statutorju f’isimhom, jinnegozja u jiftiehem dwar kwalunkwe ammont akbar miż-2 u l-4 miljuni. Madankollu d-Direttiva ma timponix ir-responsabbiltà mingħajr limitu għall-każijiet ta’ negliġenza (l-art 6.2(b) (ii)(iii)). 34. Jekk il-partijiet ma jistgħux jilħqu ftehim, l-amministrazzjoni ma tistax tuża jew tiddelega xogħol statutorju lil dik l-organizzazzjoni rikonoxxuta, u jkollha twettaq dawn il-funzjonijiet bħala Stat tal-Bandiera, li għandha d-dritt sħiħ li tagħmel. Id-dispożizzjonijiet tar-responsabbiltà fl-Artikolu 6.2(b) daħlu fis-seħħ fit-22 ta’ Lulju 2003 u r-rapport skond l-Artikolu 6.5 għandu l-għan li jevalwa l-effetti ta’ l-implimentazzjoni tad-dispożizzjonijiet tar-responsabbiltà. Huwa interessanti li wieħed jevalwa l-livell tar-responsabbiltà li l-Istati Membri qablu dwaru ma’ l-organizzazzjonijiet rikonoxxuti, b’mod partikolari jekk ikun hemm każijiet fejn l-Istati Membri jkunu nnegozjaw u ftiehmu dwar responsabbiltà mingħajr limitu ukoll għall-każijiet tan-negliġenza. Jekk iva, il-mistoqsija dwar jekk hemmx protezzjoni oħra għall-organizzazzjoni rikonoxxuta konċernata ġiet esplorata. IL-LIVELL I TA’ RESPONSABBILTÀ – STAMPA ĠENERALI U SOMMARJA Is-sitwazzjoni tal-Livelli tar-Responsabbiltà ta’ l-Istati tal-Bandiera UE/ŻEE Id-Direttiva tistipola li għall-każijiet ta’ negliġenza kbira (l-Art 6.2(b)(i)) għandu jkun hemm responsabbiltà mingħajr limitu u dan mhuwiex kontestat, u jidher li huwa l-każ għall-Istati Membri kollha ta’ l-UE li implimentaw id-Direttiva. Il-livelli ta’ responsabbiltà adottati fl-Istati ta’ l-UE/ŻEE ivarjaw fir-rigward tal-każijiet tan-negliġenza kbira (l-Art.6.2(b)(ii) /(iii)). - Tmien Stati Membri (Ċipru, l-Ungerija, il-Latvja, il-Litwanja, il-Polonja, l-Iżvezja, ir-Renju Unit) għandhom limiti ta’ responsabbiltà ta’ 4/2 miljun Euro għall-Art. 6.2(b)(ii)/(iii) rispettivament; - Ħames Stati Membri u n-Norveġja għandhom limiti ftit ogħla mill-ammonti tad-Direttiva jiġifieri 5/2.5 miljun Euro (il-Belġju, id-Danimarka, il-Greċja, Malta, il-Portugall, in-Norveġja) applikabbli għas-sitwazzjonijiet previsti fl-Art. 6.2(b)(ii)/(iii) rispettivament; - Tliet Stati Membri (il-Finlandja, l-Irlanda u l-Olanda) għandhom limiti ta’ responsabbiltà ta’ 5/2.5 miljun dollari Amerikani[19]. - Ħames Stati Membri ta’ l-UE, jiġifieri Franza, il-Ġermanja, l-Italja, il-Lussemburgu u Spanja, adottaw responsabbiltà mingħajr limitu taħt l-Art. 6.2(b)(ii) u (iii). (Hemm possibbiltà li l-ftehim mudell Pollakk jista’ wkoll jistabbilixxi responsabbiltà mingħajr limitu). - Għall-erba’ Stati Membri li jifdal[20], kien hemm ftit jew xejn informazzjoni disponibbli. Bħala konklużjoni, 17-il Stat Membru u n-Norveġja introduċew ir-responsabbiltà limitata għall-każijiet ta’ negliġenza. L-ammonti fil-parti l-kbira jikkorrispondu għall-ammonti fid-Direttiva, u li jaqilbu l-limitu l-aktar baxx f’wieħed l-aktar għoli. 5 Stati Membri użaw il-possibbiltà provduta fl-Artikolu 6 u qablu dwar ir-responsabbiltà mingħajr limitu wkoll għall-każijiet ta’ negliġenza ma’ l-organizzazzjonijiet rikonoxxuti li qed jawtorizzaw. Għal 3 Stati Membri u l-Iżlanda s-sitwazzjoni mhix ċara minħabba nuqqas ta’ informazzjoni. It-tabella 1 tipprovdi stampa ġenerali u sommarja tas-sitwazzjoni fi Frar 2006, fuq il-bażi ta’ analiżi ta’ kull Stat magħmula mill-Università ta’ Southampton bl-użu tat-tweġibiet għall-kwestjonarji[21]. Tabella 1 L-istat ta’ l-implimentazzjoni ta’ l-Art.6(2)(b) Franza | Mingħajr Limitu | Mingħajr Limitu | Mingħajr Limitu | ABS, BV, GL | Il-Ġermanja | Mingħajr Limitu | Mingħajr Limitu | Mingħajr Limitu | ABS, BV, GL, LR, DNV | L-Italja | Mingħajr Limitu | Mingħajr Limitu | Mingħajr Limitu | ABS, BV, GL, RINA | Il-Lussemburgu | Mingħajr Limitu | Mingħajr Limitu | Mingħajr Limitu | ABS, BV, GL, DNV, LR, NKK, RINA | Spanja | Mingħajr Limitu | Mingħajr Limitu | Mingħajr Limitu | BV, GL, RINA | Il-kuntrattur ikkuntattja lil xi esperti legali indipendenti f’dawn il-pajjiżi u l-kwistjoni tar-responsabbiltà mingħajr limitu – u d-difiżi potenzjali kontriha – ġiet esplorata. Ir-riżultati ġenerali ta’ dawn l-investigazzjonijiet jistgħu jkunu mqassra kif ġej. Huwa prinċipju ġenerali tal-parti l-kbira tas-sistemi legali li l-Istat Sovran irid iwettaq id-dmir statutorju tiegħu bid-diliġenza meħtieġa għall-funzjoni involuta u li, fil-każ ta’ negliġenza min-naħa tiegħu, jista’ jinżamm responsabbli biex iħallas id-danni lill-partijiet kollha li sofrew id-dannu. Is-sistemi legali ta’ Franza, tal-Ġermanja, ta’ l-Italja, tal-Lussemburgu u ta’ Spanja huma kollha influwenzati ħafna minn xulxin u b’mod ġenerali ma jipprovdux protezzjoni lill-amministrazzjoni kontra l-azzjonijiet miċ-ċittadini tagħhom. Anzi, id-dispożizzjonijiet kostituzzjonali jiggarantixxu liċ-ċittadini l-possibbiltà ta’ smiegħ xieraq sabiex jitħallsu lura dawn id-danni[22]. F’xi pajjiżi hemm qorti speċjali maħluqa speċifikament biex tittratta dawn il-pretensjonijiet[23], filwaqt li f’oħrajn il-ġurisdizzjoni tingħata lill-qorti ċivili.[24] B’din il-pożizzjoni, jekk ir-responsabbiltà għall-ħruġ taċ-ċertifikati statutorji tkun ta’ l-amministrazzjoni[25] u l-amministrazzjoni ma tistax tneħħi din ir-responsabbiltà b’sempliċi delegazzjoni[26], tqum il-kwistjoni ta’ jekk xi limitazzjonijiet jew rekwiżiti statutorji jrażżnux lill-amministrazzjoni milli tiġbor b’mod sħiħ l-ammont mingħand l-organizzazzjoni rikonoxxuta li għandha tort. Fuq bażi ta’ l-informazzjoni miġbura, ir-risposta għal din il-mistoqsija tidher li hi negattiva[27]. L-uniku pajjiż Ewropew li għalih ma tistax tingħata analiżi konklużiva huwa l-Ġermanja, fejn ġie argumentat li dispożizzjoni kostituzzjonali li tippermetti azzjoni ta’ rikors mill-Amministrazzjoni kontra l-impjegati tagħha biss fil-każ ta’ negliġenza kbira twassal biex tevita r-rifużjoni fil-każijiet kollha ta’ negliġenza sempliċi. Iżda jidher li l-amministrazzjoni Ġermaniża kienet attenta biex ma tikkwalifikax lill-organizzazzjonijiet rikonoxxuti bħala impjegati pubbliċi u li dan jista’ jinvalida l-argument għal kollox. Bħala konklużjoni , l-istudju ma identifika l-ebda leġiżlazzjoni nazzjonali rilevanti li tippermetti lill-organizzazzjonijiet rikonoxxuti li huma awtorizzati f’pajjiżi fejn hija meħtieġa r-responsabbiltà mingħajr limitu għan-negliġenza biex tkun evitata jew limitata din l-espożizzjoni mingħajr limitu. L-uniku stat fejn dan jista’ jkun possibbli huwa l-Ġermanja, iżda ebda każ ma jidher li ġie deċiż fuq din il-kwistjoni. Il-fatt li xi Stati tal-Bandiera ta’ l-UE jitolbu r-responsabbiltà mingħajr limitu għall-każijiet tan-negliġenza wkoll seta’ rriżulta f’bosta organizzazzjonijiet rikonoxxuti jagħżlu li ma jfittxux awtorizzazzjoni minn dawk l-Istati (Ara l-kapitolu 3.3 aktar ’l isfel). Dan jista’ jwassal għall-mistoqsija ta’ jekk il-possibbiltà li tkun negozjata r-responsabbiltà mingħajr limitu wkoll għall-każijiet tan-negliġenza tistax taħdem bħala mezz biex jitnaqqas l-aċċess għal dak is-suq. Id-Direttiva 94/57/KE u l-kompetizzjoni Xi organizzazzjonijiet rikonoxxuti esprimew il-fehma li t-talba ta’ responsabbiltà mingħajr limitu fil-każijiet ta’ negliġenza minn xi Stati Membri ta’ l-UE u r-riskji assoċjati li ma jistgħux jiġu assikurati ħadmet bħala miżura ta’ protezzjoni biex tgħawweġ is-suq u trażżanhom milli jaħdmu f’dawn il-pajjiżi. Fil-fehma tagħhom ir-riżultat veru kien li jiġu limitati l-għażliet tal-provdituri disponibbli għal dawk li huma lesti li jirriskjaw responsabbiltà mingħajr limitu għan-negliġenza ordinarja. Xi organizzazzjonijiet rikonoxxuti jissuġġerixxu li t-test finali tad-Direttiva jappoġġja kontinwazzjoni indiretta tal-protezzjoniżmu ta’ l-entitajiet nazzjonali. Madankollu, din il-fehma tidher li ma tqisx għal kollox is-sitwazzjoni li xi organizzazzjonijiet rikonoxxuti, kif jista’ jidher mit-Tabella 2, iffirmaw ftehimiet għar-responsabbiltà mingħajr limitu wkoll għall-każijiet ta’ negliġenza. Is-suġġeriment li dan jista’ jintuża minn Stat Membru biex “jipproteġi” l-organizzazzjoni rikonoxxuta “tiegħu stess” mhijiex appoġġjata mir-riċerka, peress li l-Istati Membri kollha għandhom ftehimiet ma’ bosta organizzazzjonijiet rikonoxxuti (skond id-daqs, it-talba mill-proprjetarji tal-bastimenti u n-natura tal-flotta bil-bandiera tagħhom). Id-Direttiva tipprovdi għall-possibbiltà li din ir-responsabbiltà mingħajr limitu tiġi negozjata iżda hija soġġetta għal negozjati u ftehim miż-żewġ partijiet, l-Istat Membru ta’ l-UE u l-organizzazzjoni rikonoxxuta. Mhijiex imposta mid-Direttiva u lanqas ma hija fid-diskrezzjoni ta’ parti waħda biss. Kif issemma qabel, għandu jkun innutat li jekk Stat Membru ta’ l-UE jitlob responsabbiltà mingħajr limitu għall-każijiet kollha tan-negliġenza iżda ma jkun hemm l-ebda organizzazzjoni rikonoxxuta lesta li tiffirma ftehim fuq dawk it-termini, dak l-Istat Membru jkollu jwettaq ix-xogħol statutorju fuq il-flotta bil-bandiera tiegħu huwa stess. Il-livelli ta’ responsabbiltà għal xi Stati tal-Bandiera (mhux ta’ l-UE) Barra mill-UE, il-limiti tar-responsabbiltà jvarjaw b’mod sinifikanti fi ħdan l-iskala preżenti bħalissa fl-UE. Ir-riċerka investigat ftit mill-Istati tal-Bandiera ewlenin fid-dinja, il-Baħamas, il-Panama, il-Kanada, iċ-Ċina, il-Ġappun, New Zealand u l-Istati Uniti ta’ l-Amerka, sabiex tagħti sfond li fuqu jkunu jistgħu jiġu evalwati l-vantaġġi jew żvantaġġi kummerċjali ta’ l-implimentazzjoni tad-Direttiva. Hemm Stati li fihom il-limiti tar-responsabbiltà applikabbli huma bbażati fuq it-termini u l-kondizzjonijiet standard ta’ kull organizzazzjoni rikonoxxuta. Xi Stati oħrajn huma konformi mal-ftehim mudell ta’ l-IMO, jiġifieri għandhom responsabbiltà mingħajr limitu għan-negliġenza kbira u limiti ta’ responsabbiltà għall-kondotta bħal dik deskritta taħt l-Art.6.2(b)(ii) u l-Art.6.2(b)(iii). Fl-Istati Uniti, ir-responsabbiltà ta’ l-organizzazzjonijiet rikonoxxuti tidher li mhix limitata kuntrattwalment. Madankollu, fl-Istati Uniti (u fil-Ġermanja), il-parir legali disponibbli għall-organizzazzjonijiet rikonoxxuti jissuġġerixxi li l-pretensjonijiet ibbażati fuq in-negliġenza kontra l-awtorità marittima rilevanti huma ristretti. L-eżistenza tar-responsabbiltà mingħajr limitu bejn l-awtorità marittima u l-organizzazzjoni rikonoxxuta għalhekk mhijiex operattiva fil-prattika. Bħala konklużjoni, fuq il-bażi ta’ l-istudju ta’ Southampton jidher li ma hemm l-ebda suġġeriment li d-dispożizzjonijiet tar-responsabbiltà fid-Direttiva influwenzaw lill-Istati tal-Bandiera mhux fl-UE sabiex jintroduċu r-responsabbiltà mingħajr limitu għas-sitwazzjonijiet ta’ negliġenza. Il-Każijiet Rilevanti tal-Qorti Ir-riċerka mwettqa minn Southampton żvelat li sa issa[28] ma hemm ebda każ deċiż jew pendenti li taħtu l-ġbir lura min-naħa ta’ l-Istat tal-Bandiera kontra organizzazzjoni rikonoxxuta taħt l-Art.6.2(b) ġie jew jista’ jkun attivat. L-implikazzjonijiet ta’ l-assikurazzjoni L-organizzazzjonijiet rikonoxxuti għandhom kopertura professjonali ta’ l-indennizz li tvarja bejn l-10 u l-100 miljun dollaru kemm għas-servizzi statutorji kif ukoll għal dawk ġenerali. Madankollu, jiddikjaraw li l-arranġementi ta’ l-assikurazzjoni huma konklużi fuq bażi aggregata b’limitu totali tar-responsabblità minflok b’limitu “għal kull inċident”. Fuq bażi ta’ l-informazzjoni provduta mill-organizzazzjonijiet rikonoxxuti, l-implikazzjoni għall-assikurazzjoni ta’ l-implimentazzjoni tad-Direttiva 94/57/KE tista’ tkun imqassra kif ġej: - L-implimementazzjoni ta’ l-Art. 6.2(b) ma wasslitx lill-organizzazzjonijiet rikonoxxuti biex jirranġaw polza ta’ l-assikurazzjoni miżjuda jew addizzjonali; - Madankollu, il-primjums ta’ l-assikurazzjoni żdiedu sa tliet darbiet peress li l-assikuraturi u r-riassikuraturi evalwaw mill-ġdid ir-riskji involuti; - Ir-responsabbiltà mingħajr limitu ma tistax tkun assikurata. Għalhekk l-organizzazzjonijiet rikonoxxuti li joperaw f’pajjiżi fejn hemm responsabbiltà mingħajr limitu qed jirriskjaw li ma jkunux jistgħu jlaħħqu mar-responsabbiltajiet konċernati f’każijiet ta’ inċidenti katastrofiċi, tkun kemm tkun kbira l-polza ta’ l-assikurazzjoni li jkunu xtraw; - Ir-riassikuraturi esprimew it-tħassib tagħhom rigward il-potenzjal tar-responsabbiltà mingħajr limitu skond id-Direttiva; - Fil-kuntratti ta’ l-assikurazzjoni ġew introdotti termini kuntrattwali li mhumiex favorevoli; - B’kuntrast, it-tariffi ta’ l-istħarriġ ma jidhrux li żdiedu b’mod sinifikanti. Bħala konklużjoni, jidher li l-implimentazzjoni ta’ l-Art. 6.2(b) ma wasslitx lill-organizzazzjonijiet rikonoxxuti biex jirranġaw kopertura ta’ l-assikurazzjoni miżjuda jew addizzjonali iżda l-primjums ta’ l-assikurazzjoni setgħu żdiedu. Ma hemm l-ebda differenza sinifikanti fit-tariffi ċċarġjati mill-organizzazzjonijiet rikonoxxuti li joperaw kemm taħt sistemi li jipprovdu għar-responsabbiltà limitata u għal dik mingħajr limitu għall-atti ta’ negliġenza jew għall-omissjonijiet. L-Istabbiltà Finanzjarja (l-ekwilibriju) ta’ l-organizzazzjonijiet rikonoxxuti Fuq il-bażi ta’ l-informazzjoni disponibbli[29] jidher li ma hemmx evidenza ċara li l-istabbiltà finanzjarja ta’ l-organizzazzjonijiet rikonoxxuti ġiet affettwata mill-introduzzjoni ta’ l-Art.6.2 (b). Mistoqsija interessanti hija dik dwar jekk l-UE/iż-ŻEE jipprovdux ambjent ta’ xogħol kompettitiv, meta mqabbla mal-pajjiżi l-oħrajn ewlenin fid-dinja kollha li għandhom il-bastimenti għat-tbaħħir. Fuq il-bażi tar-riċerka mwettqa, jidher li d-distinzjoni ewlenija mhijiex bejn il-pajjiżi ta’ l-UE u dawk mhux ta’ l-UE iżda pjuttost bejn pajjiżi bir-responsabbiltà limitata u dawk bir-responsabbiltà mingħajr limitu fir-rigward tal-pretensjonijiet dwar atti ta’ traskuraġni jew negliġenza. Il-limitazzjoni tar-responsabbiltà tipprovdi ambjent finanzjarju aktar sikur u stabbli għall-operat ta’ l-organizzazzjonijiet rikonoxxuti. Ir-responsabbiltà mingħajr limitu fir-rigward tan-negliġenza kbira hija aċċettata mill-organizzazzjonijiet rikonoxxuti bħala kompromess komuni u sa ċertu punt raġonevoli. Madankollu, l-aċċettazzjoni tar-responsabbiltà mingħajr limitu għal negliġenza sempliċi ġeneralment titqies bħala riskju ta’ suwiċidju kummerċjali u finanzjarju, u għal din ir-raġuni xi organizzazzjonijiet rikonoxxuti mhumiex lesti li jipprovdu s-servizzi tagħhom fuq termini bħal dawn. Bħala konklużjoni , ir-riċerka wriet li, sa fejn huma kkonċernati l-vantaġġi/l-iżvantaġġi kummerċjali ta’ l-għażla tar-responsabbiltà mingħajr limitu, m’hemm l-ebda evidenza ċara li turi li rriżulta xi tibdil sinifikanti fis-suq mill-implimentazzjoni tad-Direttiva. Skond ir-risposti mibgħuta mill-organizzazzjonijiet rikonoxxuti, it-tariffi ta’ l-istħarriġ żdiedu b’mod konsistenti skond is-swieq lokali konċernati u ma jidhrux li ġew influwenzati mill-espożizzjonijiet differenti għar-riskju. IL-KONSULTAZZJONIJIET Ir-riċerka mill-Università ta’ Southampton twettqet bl-użu ta’ kwestjonarji li jkopru l-kwistjonijiet identifikati. Minħabba li l-informazzjoni meħtieġa rriżultat minn firxa ta’ sorsi differenti b’interessi u sfondi differenti, intużaw ħames kwistjonjarji differenti u ġew indirizzati lill-gvernijiet ta’ l-Istati Membri ta’ l-Unjoni Ewropea, lill-gvernijiet ta’ pajjiżi li mhumiex Stati Membri, lill-organizzazzjonijiet rikonoxxuti, lil esperti legali minn ġewwa l-Unjoni Ewropea u lil esperti legali minn barra l-Unjoni Ewropea rispettivament. F’kważi l-każijiet kollha, l-kwestjonarji kienu segwiti minn intervisti bit-telefon. B’xi eċċezzjonijiet importanti, ir-risposti bil-miktub mibgħuta mill-gvernijiet kienu qosra u konċiżi u ħtieġu segwitu ta’ aktar investigazzjoni. Inġabar ammont ħafna akbar ta’ dettall permezz ta’ telefonati ta’ segwitu, ukoll jekk akkumpanjati minn talbiet espliċiti għall-kunfidenzjalità. Ir-risposti mogħtija mill-esperti legali kellhom ħafna valur anki fejn ma kinux komprensivi. F’dak li għandu x’jaqsam ma’ l-organizzazzjonijiet rikonoxxuti, il-membri kollha ta’ l-Assoċjazzjoni Internazzjonali ta’ l-Organizzazzjonijiet Rikonoxxuti (IACS – International Association of Recognised organisations ) intalbu jieħdu sehem fl-istudju u sebgħa rrispondew. Żewġ Organizzazzjonijiet rikonoxxuti oħra b’rikonoxximent limitat fl-UE (il- Hellenic Register of Shipping u r-RINAVE) ġew ikkuntattjati wkoll. L-istrateġija ta’ l-Università ta’ Southampton ġiet appoġġjata b’ittra mill-EMSA li tispjega x-xogħol imwettaq kif kommissjonat mill-EMSA. Ir-rekwiżit ta’ l-Artikolu 6.5 huwa li “ Dan ir-rapport għandu jitħejja b’kooperazzjoni ma’ l-awtoritajiet kompetenti ta’ l-Istati Membri u l-partijiet ikkonċernati, b’mod partikolari l-organizzazzjonijiet rikonoxxuti/is-soċjetajiet tal-klassifika”. L-istrateġija użata fil-parti l-kbira tissodisfa dan ir-rekwiżit. Il-parti l-kbira tal-membri ta’ l-IACS ipprovdew materjal ta’ valur lill-kuntratturi u l-fehmiet tagħhom kienu inklużi fir-rapport (ara l-kapitolu 4.1 hawn taħt). Mhux l-Istati Membri kollha kienu attivi jew irrispondew għall-istudju. Il-pożizzjoni ta’ l-organizzazzjonijiet rikonoxxuti Il-pożizzjoni ta’ grupp ta’ organizzazzjonijiet rikonoxxuti fir-rigward tad-Direttiva saret pubblika permezz ta’ l-attivitajiet ta’ l-Assoċjazzjoni Internazzjonali ta’ l-Oganizzazzjonijiet Rikonoxxuti (IACS)[30]. Fid-Dokument tagħha Towards a Future Maritime Policy for the Union: A European vision for the ocean and the seas Contribution by International Association of Classification Societies (IACS) (Lejn Politika Marittima ta’ l-Unjoni għall-Ġejjieni: Viżjoni Ewropea għall-Oċeani u l-Ibħra Kontribuzzjoni ta’ l-Assoċjazzjoni Internazzjonali tas-Soċjetajiet tal-Klassifika) (IACS)[31], IACS esprimiet l-appoġġ tagħha għall-inizjattivi ta’ l-UE dwar kwistjonijiet tas-sigurtà marittima. Madankollu, fir-rigward tal-kwistjoni tar-responsabbiltà ta’ l-organizzazzjonijiet rikonoxxuti, l-IACS qajmet għadd ta’ kwistjonijiet li, fil-fehma tagħha, jirrappreżentaw punti ta’ dgħufija u nuqqasijiet tas-sistema maħluqa mid-Direttiva 94/57/KE. Il-pożizzjoni tagħhom tista’ tkun imqassra kif ġej: “... Il-klassifika u d-dispożizzjonijiet statutorji relatati provduti mill-membri ta’ l-IACS fil-kapaċità tagħhom jew bħala soċjetà tal-klassifika jew bħala organizzazzjoni rikonoxxuta huma komponent essenzjali tas-sistema totali tas-sigurtà marittima u tal-prevenzjoni tat-tniġġis. Dawn is-servizzi jagħmlu kontribuzzjoni sinifikanti għas-sigurtà tal-ħajja u tal-proprjetà u għall-protezzjoni ta’ l-ambjent tal-baħar. Il- forniment kontinwu ta’ dawn is-servizzi essenzjali huwa mhedded mill-esponiment eżistenti ta’ soċjetajiet tal-klassifika għal responsabbiltà potenzjalment mingħajr limitu għal żbalji jew omissjonijiet min-naħa tagħhom li ma jammontawx għal negliġenza kbira. Il-membri ta ’ l-IACS bir-rispett jitolbu li l-Forza ta’ Ħidma tal-Politika Marittima tagħti l-konsiderazzjoni dovuta għall-estensjoni tal-protezzjoni legali xierqa għas-soċjetajiet tal-klassifika li joperaw fl-Istati Membri ta’ l-UE u li huma rikonoxxuti taħt id-Direttiva tal-Kunsill ta’ l-UE 94/57/KE, kif emendata, dwa r ir-regoli u l-istandards komuni għall-ispezzjonijiet tal-bastimenti u l-organizzazzjonijiet tal-perizja u għall-attivitajiet rilevanti ta’ l-amministrazzjonijet marittimi . Din il-protezzjoni ma testendix għal sitwazzjonijiet ta’ negliġenza kbira. Din il-protezzjoni tkun b’rikonoxximent tal-kontribut essenzjali li jagħmlu s-soċjetajiet tal-klassifika għat-tkabbir ekonomiku ġenerali, l-opportunitajiet għax-xogħol lokali, is-sigurtà marittima u l-ħarsien ambjentali. Dan il-ħarsien għandu jkun oġġettiv, trasparenti u jippermetti għal appell . […] Bħala organizzazzjonijiet internazzjonali li jindirizzaw l-industriji l-aktar internazzjonali, is-soċjetajiet marittimi tal-klassifikazzjoni jiddependu fuq il-prinċipji tal-libertà tal-kompetizzjoni u tal-kummerċ biex jipprovdu b’mod effiċjenti s-servizzi għall-industriji tal-bastimenti u dawk ta’ barra mix-xtut. Dawn il-prinċipji huma bbażati fuq il-kunċett tar-reċiproċità bejn in-nazzjonijiet sovrani. L-IACS titlob bir-rispett li l-Forza ta’ Ħidma tal-Politika Marittima tiġbor dawn il-prinċipji u kunċetti fi ħdan il-politika marittima ta’ l-UE sabiex tħeġġeġ il-kompetittività f’suq ħieles u ekwu”[32]. Mill-pożizzjoni ta’ hawn fuq, joħorġu dawn il-punti: - L-IACS ma titlobx emenda ta’ l-Art. 6.2(b)(i) li japplika fil-każijiet ta’ negliġenza kbira. - Il-membri ta’ l-IACS huma mħassba dwar il-fatt li l-forniment tas-servizzi tagħhom huwa fil-periklu minħabba l-possibbiltà mogħtija lill-Istati Membri ta’ l-UE taħt id-Direttiva 94/57/KE li jistabbilixxu responsabbiltà mingħajr limitu għal ħsara li tirriżulta mill-każijiet ta’ negliġenza. - Jitolbu l-protezzjoni permezz ta’ emenda tad-dispożizzjonijiet tar-responsabbiltà li jinsabu fl-Art. 6.2(b)(ii) u 6.2(b)(iii) tad-Direttiva. Dawn l-organizzazzjonijiet rikonoxxuti jissuġġerixxu li l-limiti ta’ l-Art.6.2(b)(ii) u (iii) ikunu modifikati biex ikunu limiti massimi tar-responsabbiltà u li, biex titħaffef il-litigazzjoni li dejjem qed tiżdied, tkun imdaħħla dispożizzjoni fis-sens li l-Art.6.2(b) ma joħloqx drittijiet ġodda ta’ rkupru. F’dan ix-xenarju ta’ hawn fuq, l-organizzazzjonijiet rikonoxxuti indikaw li huma jkunu lesti li jaċċettaw limiti ogħla ta’ responsabbiltà, bil-kondizzjoni li jkun hemm limitu. Isemmu wkoll tħassib[33] fir-rigward ta’ l-effett tat-theddida akbar ta’ responsabbiltà kriminali fuq il-ħaddiema u l-baħħara tagħhom fil-ħatra ta’ servejers xierqa. Mir-risposti milqugħa, jidher li l-implimentazzjoni ta’ l-Art. 6.2(b) tad-Direttiva 94/57/KE influwenzat il-kwistjoni tar-responsabbiltà, b’mod partikolari: 35. Jidher li affettwat il-proċess tan-negozjati ma’ l-Istati differenti; u 36. Ipprovdiet lill-klijenti ta’ l-organizzazzjonijiet rikonoxxuti b’impetu biex jiddiskutu ammonti ogħla ta’ responsabbiltà. L-organizzazzjonijiet rikonoxxuti jistennew li jsiru tibdiliet importanti fil-litigazzjoni wara l-implimentazzjoni tad-dispożizzjonijiet tar-responsabbiltà ta’ l-Artikolu 6(2) tad-Direttiva 94/57/KE. B’mod partikolari: - Il-kliem ta’ l-Artikolu 6: “…jekk id-debitu li jirriżulta minn xi aċċident jiġi finalment u definittivament impost fuq l-amministrazzjoni minn qorti … l-amministrazzjoni għandu jkollha d-dritt għall-kumpens finanzjarju mill-organizzazzjoni li jkollha r-rikonoxximent …” jidher li jista’ jqajjem l-istennija li l-partijiet terzi issa għandhom dritt statutorju li jirrikavaw il-kumpens finanzjarju għal telf finanzjarju mill-amministrazzjoni nazzjonali marittima rilevanti u, indirettament, mill-organizzazzjoni rikonoxxuta rilevanti permezz tad-dispożizzjonijiet ta’ l-indennizz fl-Artikolu 6.2 (b)(i), (ii) u (iii). - L-organizzazzjonijiet rikonoxxuti jissuġġerixxu li hemm possibbiltà li l-atturi f’kawża kontra organizzazzjoni rikonoxxuta jistgħu issa jżidu pretensjonijiet kontra l-Amministrazzjoni nazzjonali bit-tama li jġiegħlu pretensjonijiet minn dik l-amministrazzjoni kontra l-organizzazzjoni rikonoxxuta sabiex jappoġġjaw l-interessi privati tagħhom. - L-organizzazzjonijiet rikonoxxuti rraportaw għadd akbar ta’ pretensjonijiet finanzjarji fir-rigward ta’ l-istħarriġ tagħhom. Barra minn dan, irrapportaw żieda konsiderevoli ta’ l-ammonti mitluba.[34] Attribwew dan il-fatt għall-inkoraġġiment mogħti lill-atturi skond il-kliem ta’ l-Art.6(2)(b). - L-organizzazzjonijiet rikonoxxuti jibżgħu li d-distinzjoni bejn in-negliġenza u n-negliġenza kbira tista’ tkun imċajpra fejn ikun hemm mewt jew ħsara sinifikanti li tirriżulta minn inċident tal-bastimenti, u għalhekk id-danni “kbar” u l-pubbliċità jistgħu jwasslu biex in-negliġenza kbira tkun ippruvata b’mod faċli. - Xi organizzazzjonijiet rikonoxxuti rraportaw li ż-żieda fil-litigazzjoni tista’ taffettwa l-mod kif jitwettqu d-dmirijiet tas-servejers marittimi minħabba l-impatt li jista’ jkollha l-litigazzjoni ta’ profil għoli fuq il-moral u l-attitudni kemm tas-servejers ta’ l-organizzazzjonijiet rikonoxxuti kif ukoll ta’ l-impjegati ċivili ta’ l-Amministrazzjonijiet Nazzjonali involuti. Kien hemm ukoll suġġeriment li l-effiċjenza tax-xogħol tista’ tkun affettwata mit-theddida ta’ pretensjonijiet min-naħa tal-proprjetarji tal-bastimenti li l-bastimenti tagħhom ikunu miżmuma jew ikunu se jinżammu wara stħarriġ. Numru dejjem akbar ta’ dan it-theddid u pretensjonijiet ġie suġġerit fi snin reċenti ħafna. Barra minn dan l-organizzazzjonijiet rikonoxxuti ssuġġerew li minħabba ż-żieda potenzjali fil-litigazzjoni sar aktar diffiċli li tinkiseb assikurazzjoni xierqa mis-suq ta’ l-assikurazzjoni, u li fejn din tkun disponibbli din tkun assoċjata ma’ rati ogħla tal-primjum u numru akbar ta’ deduċibbli. [1] COM(2000) 142 finali [2] ĠU L 319,12.12.1994, p. 20. Direttiva kif emendata l-aħħar mid-Direttiva 2002/84/KE tal-Parlament Ewropew u tal-Kunsill (ĠU L 324, 29/11/2002 p. 53). [3] Id-Deċiżjoni tal-Kummissjoni 2000/481/KE, ĠU L 193, 29.7.2000, p.91 [4] Id-Deċiżjoni tal-Kummissjoni 2005/311/ KE, ĠU L 99, 19.4.2005, p. 15 [5] Id-Deċiżjoni tal-Kummissjoni 2001/890/ KE, ĠU L 329, 14.12.2001, p.72 [6] Id-Deċiżjoni tal-Kummissjoni 2005/623/ KE, ĠU L 219, 24.8.2005, p. 43 [7] Id-Deċiżjoni tal-Kummissjoni 2006/382/ KE, ĠU L 151, 6.6.2006, p. 31 [8] 22 ta’ Jannar 2002 [9] Cf. taqsima 3.2.4 [10] Cf. taqsima 3.2.3 [11] Cf. taqsima 3.2.4 [12] In-numru ta’ bastimenti rilevanti għad-direttiva kklassifikati minn organizzazzjoni rikonoxxuta diviż bin-numru ta’ servejers esklussivi. [13] In-numru ta’ bastimenti rilevanti għad-direttiva li qed jinbnew għall-klassi ta’ organizzazzjoni rikonoxxuta diviż bin-numru ta’ servejers esklussivi. [14] Il-proprjetarji jew il-bennejja tal-bastimenti, jew oħrajn involuti kummerċjalment fil-manifattura, fit-tagħmir, fit-tiswija jew fit-tħaddim tal-vapuri [15] Cf. tabella 1 fl-Anness [16] Fil-ħin meta ġie abbozzat dan ir-rapport, hemm għaddejja proċedura ta’ ksur kontra r-Repubblika Slovakka, għalkemm ma tikkonċernax id-dispożizzjonijiet tar-responsabbiltà fid-Direttiva (ksur ta’ l-obbligi skond l-artikolu 3) [17] Bħala rutina, il-Kummissjoni xorta tivverifika fl-evalwazzjoni tagħha ta’ kull organizzazzjoni rikonoxxuta li l-kopertura ta’ l-assikurazzjoni tagħha hija suffiċjenti. [18] ĠU L 324, 29.11.2002, p. 53 [19] Bl-użu ta’ rata ta’ konverżjoni fi Frar dawk l-ammonti huma ekwivalenti għal 4.2/2.1 miljun EURO, rispettivament. [20] L-Awstrija, ir-Repubblika Ċeka, l-Estonja u s-Slovenja [21] Minkejja l-akbar sforzi sabiex tinġabar id-dejta kollha disponibbli minn għejun governattivi u oħrajn uffiċjali, il-preċiżjoni u l-kompletezza ta’ l-informazzjoni mogħtija ma jistgħux ikunu garantiti. [22] Per eżempju, fil-Ġermanja § 34 GG, fl-Italja Art. 28 Cost [23] Bħat- Tribunal Administratif Franċiż [24] Kif inhuwa l-każ fl-Italja [25] L-obbligu li jinħarġu ċertifikati statutorji huwa ġeneralment impost fuq l-Istati tal-Bandiera minn konvenzjonijiet internazzjonali. Dan jidher li huwa l-każ ukoll fir-rigward tal-leġiżlazzjoni Ewropea, għall-inqas minn dak li jidher fi tnejn mill-preamboli tad-Direttiva fejn issir riferenza kemm għar-responsabbiltà ta’ l-Istati Membri għall-ħruġ taċ-ċertifikati internazzjonali għas-sigurtà u t-tniġġis kif ukoll għall-ħtieġa ta’ involviment aktar mill-qrib ta’ l-amministrazzjonijiet nazzjonali fil-ħruġ taċ-ċertifikati li saret riferenza għalihom. [26] Jew minħabba proviżo legali f’dan is-sens jew inkella minħabba li l-organizzazzjonijiet huma kwalifikati bħala aġenti ta’ l-amministrazzjoni nfisha [27] Fi Spanja, id-Digriet 90/2003 jimponi b’mod ċar din ir-responsabbiltà u ma fih ebda esklużjoni, eċċezjoni jew limitazzjoni [28] Frar 2006 [29] L-organizzazzjonijiet rikonoxxuti li rrispondew għall-kwistjonarju ma kinux ġarrbu xi responsabbiltà fil-konfront ta’ amministrazzjoni nazzjonali b’riżultat ta’ xogħol tal-baħar statutorju li kienu wettqu f’isem dik l-amministrazzjoni nazzjonali [30] American Bureau of Shipping, Bureau Veritas, China Classification Society, Det Norske Veritas, Germanischer Lloyd, Korean Register of Shipping, Lloyd's Register, Nippon Kaiji Kyokai, Registro Italiano Navale, Russian Maritime Register of Shipping, Indian Register of Shipping (Assoċjat) [31] IACS, Towards a Future Maritime Policy for the Union: A European vision for the ocean and the seas Contribution by International Association of Classification Societies (IACS) (Lejn Politika Marittima ta’ l-Unjoni għall-Ġejjieni: Viżjoni Ewropea għall-Oċeani u l-Ibħra Kontribuzzjoni ta’ l-Assoċjazzjoni Internazzjonali tas-Soċjetajiet tal-Klassifika), 13 ta’ Ottubru 2005 [32] Ibidem , para 6.1-6.7 [33] “…IACS titlob li l-Forza ta’ Ħidma tal-Politika Marittima tqis l-implikazzjonijiet negattivi qawwija dwar l-attrazzjoni u ż-żamma ta’ ħaddiema tal-klassifika meħtieġa u kwalifikati li tkun kawżata minn liġijiet dejjem usa’ li jikkriminalizzaw l-azzjonijiet li jistgħu jikkontribwixxu għat-tniġġis aċċidentali iżda li ma jammontawx għal negliġenza kbira jew traskuraġni tad-dmir min-naħa ta’ l-individwu”. Dan il-punt mhuwiex direttament rilevanti għat-twaqqif u l-limitazzjoni tar-responsabbiltà ċivili iżda huwa marbut ma’ l-istennija ta’ kumpens ċivili f’każijiet xierqa fejn tkun stabbilita r-responsabbiltà kriminali. [34] Ma ġiet provduta l-ebda statistika jew dettall Sors: Rapporti annwali USCG. Elaborazzjoni: EMSA